EL Επίσημη Εφημερίδα της Ευρωπαϊκής Ένωσης C 79/19

Προσφυγή της 27ης Δεκεμβρίου 2012 — NIOC κ.λπ. κατά Συμβουλίου

(Υπόθεση T-577/12)

2013/C 79/35

Γλώσσα διαδικασίας: η γαλλική

Διάδικοι

Προσφεύγουσες: National Iranian Oil Company PTE Ltd (NIOC) (Σιγκαπούρη, Σιγκαπούρη), National Iranian Oil Company International Affairs Ltd (NIOC International Affairs) (Λονδίνο, Ηνωμένο Βασίλειο), Iran Fuel Conservation Organization (IFCO) (Τεχεράνη, Ιράν), Karoon Oil & Gas Production Co. (Ahwaz, Ιράν), Petroleum Engineering & Development Co. (PEDEC) (Τεχεράνη), Khazar Exploration and Production Co. (KEPCO) (Τεχεράνη), National Iranian Drilling Co. (NIDC) (Ahwaz), South Zagros Oil & Gas Production Co. (Shiraz, Ιράν), Maroun Oil & Gas Co. (Ahwaz), Masjed-Soleyman Oil & Gas Co. (MOGC) (Khouzestan, Ιράν), Gachsaran Oil & Gas Co. (Ahmad, Ιράν), Aghajari Oil & Gas Production Co. (AOGPC) (Omidieh, Ιράν), Arvandan Oil & Gas Co. (AOGC) (Khoramshar, Ιράν), West Oil & Gas Production Co. (Kermanshah, Ιράν), East Oil & Gas Production Co. (EOGPC) (Mashhad, Ιράν), Iranian Oil Terminals Co. (IOTC) (Τεχεράνη), Pars Special Economic Energy Zone (PSEEZ) (Boushehr, Ιράν) και Iran Liquefied Natural Gas Co. (Τεχεράνη) (εκπρόσωπος: J.-M. Thouvenin, δικηγόρος)

Καθού: Συμβούλιο της Ευρωπαϊκής Ένωσης

Αιτήματα των προσφευγουσών

Οι προσφεύγουσες ζητούν από το Γενικό Δικαστήριο:

— να ακυρώσει τον εκτελεστικό κανονισμό (ΕΕ) 945/2012 του Συμβουλίου, της 15ης Οκτωβρίου 2012, στο μέτρο που αφορά τις προσφεύγουσες·

— να ακυρώσει την απόφαση 2012/635/ΚΕΠΠΑ του Συμβουλίου, της 15ης Οκτωβρίου 2012, στο μέτρο που αφορά τις προσφεύγουσες ·

— να κηρύξει ανεφάρμοστο ως προς αυτές τον κανονισμό (ΕΕ) 267/2012 του Συμβουλίου της 23ης Μαρτίου 2012·

— να κηρύξει ανεφάρμοστη ως προς αυτές την απόφαση 2012/635/ΚΕΠΠΑ·

— να καταδικάσει το Συμβούλιο στα δικαστικά έξοδα.

Λόγοι ακυρώσεως και κύρια επιχειρήματα

Προς στήριξη της προσφυγής οι προσφεύγουσες προβάλλουν επτά λόγους.

1) Ο πρώτος λόγος ακυρώσεως αντλείται από έλλειψη αιτιολογίας κατά παράβαση του άρθρου 296 ΣΛΕΕ, στο μέτρο που ο εκτελεστικός κανονισμός για την εγγραφή των προσφευγουσών στον κατάλογο των υποκείμενων στα μέτρα οντοτήτων δεν αναφέρει ρητώς τη νομική βάση στην οποία στηρίχθηκε η έκδοσή του.

2) Ο δεύτερος λόγος ακυρώσεως αντλείται από έλλειψη νομικής βάσεως, στο μέτρο που η νομική βάση για τον εκτελεστικό κανονισμό 945/2012 (1) είναι ο κανονισμός 267/2012 (2), ο οποίος θα έπρεπε να κριθεί μη εφαρμοστέος στις προσφεύγουσες καθόσον, αφενός, εκδόθηκε κατά παράβαση του άρθρου 296 ΣΛΕΕ και του άρθρου 215 ΣΛΕΕ και, αφετέρου, το άρθρο 23, παράγραφος 2, στοιχείο δ' αυτού, το οποίο συνιστά τη νομική βάση για την εγγραφή των προσφευγουσών στον κατάλογο του παραρτήματος IX του κανονισμού 267/2012, αντιβαίνει στις συνθήκες και στον Χάρτη των Θεμελιωδών Δικαιωμάτων της Ευρωπαϊκής Ένωσης.

3) Ο τρίτος, ο τέταρτος, ο πέμπτος και ο έκτος λόγος που προσβάλλονται προς στήριξη της ακυρότητας της εγγραφής των προσφευγουσών στον κατάλογο του παραρτήματος ΙΧ του κανονισμού 267/2012 και του παραρτήματος της αποφάσεως 2012/635/ΚΕΠΠΑ (3) αντλούνται i) από πλάνη περί το δίκαιο, ii) από πλάνη περί τα πραγματικά περιστατικά, iii) από το γεγονός ότι η εν λόγω εγγραφή προσβάλλει τα δικαιώματα άμυνας, το δικαίωμα σε χρηστή διοίκηση και το δικαίωμα σε αποτελεσματική δικαστική προστασία, καθώς και iv) από το γεγονός ότι η εν λόγω εγγραφή αντιβαίνει στην αρχή της αναλογικότητας.

4) Ο έβδομος λόγος ακυρώσεως αντλείται από μη δυνατότητα εφαρμογής στις προσφεύγουσες του άρθρου 1, σημείο 8), της αποφάσεως 2012/635/ΚΕΠΠΑ, η οποία συνιστά τη νομική βάση της εγγραφής τους στους καταλόγους των υποκείμενων στα περιοριστικά μέτρα οντοτήτων, καθότι η διάταξη αυτή αντιβαίνει στις συνθήκες, στον Χάρτη των Θεμελιωδών Δικαιωμάτων και στην αρχή της αναλογικότητας.

(1) Εκτελεστικός κανονισμός (ΕΕ) αριθ. 945/2012 του Συμβουλίου, της 15ης Οκτωβρίου 2012, για την εφαρμογή του κανονισμού (ΕΕ) αριθ. 267/2012 σχετικά με περιοριστικά μέτρα κατά του Ιράν (ΕΕ L 282, σ. 16).

(2) Κανονισμός (ΕΕ) αριθ. 267/2012 του Συμβουλίου, της 23ης Μαρτίου 2012, σχετικά με περιοριστικά μέτρα κατά του Ιράν και την κατάργηση του κανονισμού (ΕΕ) αριθ. 961/2010 (ΕΕ L 88, σ. 1).

(3) Απόφαση 2012/635/ΚΕΠΠΑ του Συμβουλίου, της 15ης Οκτωβρίου 2012, για την τροποποίηση της απόφασης 2010/413/ΚΕΠΠΑ για περιοριστικά μέτρα κατά του Ιράν (ΕΕ L 282, σ. 58).